R1 miljoen-beloning ná transitorooftogSBV Services (Foto: SBV Services) SBV Services bied ŉ beloning van tot R1 miljoen aan vir inligting wat kan lei tot die inhegtenisneming en suksesvolle vervolging van die verdagtes wat ŉ SBV-span Maandagaand in Gugulethu in die Wes-Kaap aangeval het. Mark Barrett, uitvoerende groepshoof van SBV Services, sê een van sy spanlede het gesterf en drie werknemers is beseer. “In reaksie op dié gewelddadige en sinnelose aanval, doen ons ŉ beroep op gemeenskappe om met ons saam te werk om die verantwoordelike persone aan te keer. As jy iets weet, sê iets.” Barrett waarsku dat SBV se ondersoekspan sal seker maak dat die oortreders aangekeer en gevonnis word. “Ons werk baie nou saam met die SAPD en ons sluit nie ŉ saak af totdat daar ŉ skuldigbevinding is nie. Ons weet dat gemeenskappe noodsaaklik is in die stryd teen misdaad en ons moedig enigiemand met inligting aan om ons vertroulik te kontak by 083 408 7029. Dié aanval word ten sterkste veroordeel.” Volgens Barrett het die polisie reeds beslag gelê op ŉ vuurwapen en ŉ verdagte is in hegtenis geneem. “Ons sê baie dankie aan die polisie vir hul vinnige reaksie en ondersteuning. Ons werk steeds nou saam met alle belanghebbendes in die voortgesette ondersoek.” Hy het ook sy dank betuig aan die paramedici en mediese personeel in die hospitaal. “Ons betuig ons innige meegevoel aan die familie van ons gevalle held en ons wens ons beseerde spanlede spoedige beterskap toe. Ons dink aan en bid vir ons kollegas se families in dié traumatiese tyd.” Die maatskappy bied ook berading en ondersteuning aan.